ADVANC วิ่ง 2% รับปิดดีล “3BB-JASIF” ขยายฐานลูกค้า โบรกชูเป้า 250 บ. อัพไซด์ 23%
ADVANC บวก 2% รับปิดดีลซื้อ “3BB-JASIF” ขยายฐานลูกค้าอินเทอร์เน็ต หวังครอบคลุมพื้นที่กว้างขึ้น โบรกเคาะเป้า 250 บ. อัพไซด์ 23%
ADVANC บวก 2% รับปิดดีลซื้อ “3BB-JASIF” ขยายฐานลูกค้าอินเทอร์เน็ต หวังครอบคลุมพื้นที่กว้างขึ้น โบรกเคาะเป้า 250 บ. อัพไซด์ 23%
4 ก.ค. 2565

ผู้สื่อข่าวรายงานว่า วันนี้ (4 ก.ค.65) ราคาหุ้น บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ณ เวลา 10:27 น. อยู่ที่ระดับ 202 บาท บวก 4.50 บาท หรือ 2.28% สูงสุดที่ระดับ 203 บาท ต่ำสุดที่ระดับ 200 บาท ด้วยมูลค่าการซื้อขาย 1.07 พันล้านบาท สำหรับอัพไซด์มาจากการนำราคาหุ้น ณ ปัจจุบันมาคำนวณกับราคาเป้าหมายที่ทางฝ่ายวิจัยได้ให้ไว้ จึงมีอัพไซด์ อยู่ที่ 23%
สำหรับราคาหุ้น ADVANC ที่ปรับตัวขึ้นบนกระดานนั้น คาดจะมาจากการที่ ADVANC ได้เข้าไปทำธุรกรรมซื้อ TTTBB และ JASIF รวมมูลค่ากว่า 3.24 หมื่นล้านบาท โดยหวังที่จะขยายการบริการอินเทอร์เน็ตความเร็วสูง และมีคุณภาพที่ดี ครอบคลุมพื้นที่กว้างขึ้น โดยเฉพาะในพื้นที่ต่างจังหวัดและรอบนอกตัวเมือง รวมถึงเป็นไปตามเป้าหมายกลยุทธ์ของบริษัทฯ เพื่อขยายการเติบโต ในธุรกิจอินเทอร์เน็ตบ้าน และพัฒนาโครงข่ายไฟเบอร์ในประเทศไทยโดยรวมให้เป็นไปอย่างมีประสิทธิภาพ
ขณะเดียวกันบล.ดีบีเอส วิคเคอร์ส ระบุในบทวิเคราะห์ (4 ก.ค.65) ว่า ADVANC ได้เข้าซื้อ TTTBB ที่สัดส่วน 99.87% มูลค่า 1.95 หมื่นล้านบาท และซื้อ JASIF ที่สัดส่วน 19% ที่ราคา 8.50 บาท มูลค่า 1.29 หมื่นล้านบาท ทั้งนี้คาดดีลเสร็จภายในไตรมาส 1/66 โดยภายหลังการซื้อจะมีส่วนแบ่งตลาด เป็นอันดับ 1 ในธุรกิจบรอดแบนด์
นอกจากนี้ยังได้อานิสงค์จากภาคท่องเที่ยวฟื้นตัว โดยเฉพาะธุรกิจบัตรเติมเงิน และธุรกิจบรอดแบนด์โตต่อเนื่อง รวมถึงฐานะการเงินแข็งแกร่ง โดยมี Net gearing เพียง 0.6 เท่า มี Op CF สูง 8-9 หมื่นล้านบาท/ปี อีกทั้งยังจ่ายปันผลดีสม่ำเสมอ ให้ Dividend Yield ปีนี้ราว 4% จ่ายปีละ 2 ครั้ง แนะนำราคาเป้าหมาย 250 บาท